b'\n_START_ARTICLE_\nIina Keski-Saari\n_START_SECTION_\nUra\n_START_PARAGRAPH_\nKeski-Saari on Lapuan Korikobrien kasvatti. H\xc3\xa4n aloitti koripallon nelj\xc3\xa4vuotiaana. Keski-Saari siirtyi Tampereen Pyrinn\xc3\xb6n organisaatioon ja pelasi seurassa A-tytt\xc3\xb6jen SM-sarjaa kaudella 2012\xe2\x80\x932013. Seuraavalla kaudella h\xc3\xa4n pelasi nuorten divisioonaotteluiden lis\xc3\xa4ksi Pyrinn\xc3\xb6n edustusjoukkueessa naisten I-divisioonassa. Pyrint\xc3\xb6 nostettiin kaudeksi 2014\xe2\x80\x932015 Naisten Korisliigaan, ja Keski-Saari teki seuran kanssa pelaajasopimuksen. Keski-Saaren ensimm\xc3\xa4inen kausi naisten p\xc3\xa4\xc3\xa4sarjassa oli loukkaantumisten vuoksi eritt\xc3\xa4in rikkonainen. H\xc3\xa4n pystyi pelaamaan kunnolla vasta kauden loppupuolella, ja silloinkin noin kuusi minuuttia ottelua kohden. P\xc3\xa4\xc3\xa4sarjadebyyttins\xc3\xa4 Keski-Saari teki 10. tammikuuta \xc3\x84\xc3\xa4nekosken Huimaa vastaan, ja ensimm\xc3\xa4iset pisteens\xc3\xa4 h\xc3\xa4n teki 17. tammikuuta Tapiolan Honkaa vastaan. Pyrint\xc3\xb6 sijoittui runkosarjassa yhdeks\xc3\xa4nneksi ja karsiutui pudotuspeleist\xc3\xa4. Keski-Saari pelasi runkosarjan 0,5 pisteen ja 0,5 levypallon keskiarvoilla. Lis\xc3\xa4ksi h\xc3\xa4n pelasi A-tytt\xc3\xb6jen I-divisioonassa kuudessa ottelussa 7,0 pisteen, 7,8 levypallon ja 2,8 riiston keskiarvoilla._NEWLINE_Kev\xc3\xa4\xc3\xa4ll\xc3\xa4 ja kes\xc3\xa4ll\xc3\xa4 2015 Keski-Saari pysyi terveen\xc3\xa4. Elokuussa h\xc3\xa4n teki jatkosopimuksen Pyrinn\xc3\xb6n kanssa. Kaudella 2015\xe2\x80\x932016 h\xc3\xa4n kohensi henkil\xc3\xb6kohtaisia tilastolukemiaan edelliskaudesta. 31. tammikuuta 2016 Keski-Saari heitti naisten p\xc3\xa4\xc3\xa4sarjan uuden piste-enn\xc3\xa4tyksens\xc3\xa4: 12 pisteen lukemaan kuului my\xc3\xb6s ottelun ratkaissut viime hetken kolmen pisteen kori._NEWLINE_Kes\xc3\xa4ll\xc3\xa4 2016 Keski-Saari siirtyi Hyvink\xc3\xa4\xc3\xa4n Pontevaan, jossa h\xc3\xa4n voitti ensimm\xc3\xa4isell\xc3\xa4 kaudellaan 2016\xe2\x80\x932017 Suomen-mestaruuden. H\xc3\xa4n pelasi runkosarjassa 25 ottelussa keskim\xc3\xa4\xc3\xa4rin noin 15,5 minuuttia ja kahdeksassa pudotuspeliss\xc3\xa4 vajaat kuusi minuuttia. Seuraavalla kaudella Keski-Saari saavutti Pontevan joukkueessa pronssia ja pelasi runkosarjassa keskim\xc3\xa4\xc3\xa4rin vajaat 19 minuuttia tehden ottelua kohden 5,6 pistett\xc3\xa4 ja ottaen 3,6 levypalloa. Pudotuspeleiss\xc3\xa4 h\xc3\xa4n pelasi keskim\xc3\xa4\xc3\xa4rin 16 minuuttia pistekeskiarvon ollessa 3,4 ja levypallokeskiarvon 2,1. Kaudella 2018\xe2\x80\x932019 h\xc3\xa4n kuului edelleen Pontevan vakiokokoonpanoon joukkueen saavuttaessa toistamiseen pronssia.'